作者:元稹
標題:代九九
內容:昔年桃李月，顏色共花宜。回臉蓮初破，低蛾柳並垂。望山多倚樹，弄水愛臨池。遠被登樓識，潛因倒影窺。隔林徒想像，上砌轉逶迤。謾擲庭中果，虛攀牆外枝。強持文玉佩，求結麝香縭。阿母憐金重，親兄要馬騎。把將嬌小女，嫁與冶遊兒。自隱勤勤索，相要事事隨。每常同坐臥，不省暫參差。才學羞兼妒，何言寵便移。青春來易皎，白日誓先虧。僻性嗔來見，邪行醉後知。別床鋪枕蓆，當面指瑕疵。妾貌應猶在，君情遽若斯。的成終世恨，焉用此宵為。鸞鏡燈前撲，鴛衾手下隳。參商半夜起，琴瑟一聲離。努力新叢豔，狂風次第吹。